Jú þið lásuð það rétt . Þrátt fyrir landsleikjahlé þá munu lið Liverpool og Everton mætast á Anfield núna kl. 15:00 . Glöggir hlustendur hafa löngu áttað sig á að meðlimir karlaliðsins eru fjarri góðu gamni , enda eru það stelpurnar okkar sem ætla að skemmta okkur í staðinn . Kvennaliðið leikur almennt ekki á Anfield , heldur á Prenton Park , heimavelli Tranmere . Ástæðan fyrir því er fyrst og fremst sú að aðsóknin að leikjum liðsins er einfaldlega ekki nægilega góð til að réttlæta það að setja Anfield vélarnar í gang . Anfield tekur jú 54.074 manns í sæti , en að jafnaði er aðsóknin á leiki kvennaliðsins mæld í hundruðum , ekki þúsundum . En í haust hafa allnokkrir leikir í kvennadeildinni verið leiknir á aðalleikvöngum liðanna , bæði í Manchester , London og víðar . Og nú er komið að stelpunum okkar að fá að láta ljós sitt skína á Anfield . Sumir hafa haldið því fram að þetta sé í fyrsta skiptið sem kvennaliðið spilar á Anfield . Það er þó ekki alveg rétt , því árið 1997 léku þessi sömu lið á Anfield . Sá leikur fór 2 - 0 fyrir þeim bláklæddu , en það hefur mikið vatn runnið til sjávar síðan það var . En það er ekki þar með sagt að við getum bókað betri úrslit í dag . Gengi liðsins á þessari leiktíð hefur því miður ekki verið neitt til að hrópa húrra fyrir . Liðið er í neðsta sæti deildarinnar , hefur aðeins skorað eitt mark og það var úr vítaspyrnu . Vissulega hafa margir þessara leikja verið að enda 1 - 0 eða 2 - 0 fyrir andstæðingunum , og gleymum líka ekki að nokkurnveginn nákvæmlega sama lið vann Everton í vor . Og betra tækifæri til að snúa við blaðinu gefst varla heldur en að mæta á Anfield og spila gegn Everton . Liðið sem labbar út á völlinn mun líta svona út : Ég ætla a.m.k. að giska á að uppleggið sé 4-2-3-1 , með Kirsty Linnett í holunni en það er staða sem hún hefur verið að prófa sig áfram með . Skemmst að minnast þess að hún skoraði þrennu í bikarnum fyrr í haust gegn Coventry , og því vonandi að hún sé enn á skotskónum . Síðan væri aldeildis gaman ef Courtney Sweetman-Kirk kæmist aftur í gang í leiknum í dag , hún var jú markahæst leikmanna liðsins á síðustu leiktíð en hefur ekki fundið taktinn í vetur . Hún kom einmitt frá Everton , og því væri afar sætt að sjá hana setja eins og eitt mark við Kop stúkuna . Það var frá upphafi ákveðið að selja ekki í allar stúkur vallarins , en að fylla fyrirfram ákveðin stæði . Þannig ættu flest svæði í Kenny Dalglish stúkunni að vera í notkun , sem og megnið af The Kop , og að lokum fá Everton aðdáendur að vera í Anfield Road stúkunni . Í gær var svo tilkynnt að það væri uppselt á leikinn í þessar stúkur sem verða í notkun , svo það er vonandi að stemmingin verði góð . Við uppfærum svo færsluna síðar í dag með úrslitum leiksins . Leik lokið með enn einum 0 - 1 ósigrinum . Í þetta skiptið skoruðu Everton konur með síðustu snertingu fyrri hálfleiks , með skoti sem Preuss hefði varið auðveldlega í svona 99.99% tilfella , en tókst á einhvern óskiljanlegan máta að missa framhjá sér í þetta skiptið . Og þrátt fyrir að okkar konur hafi verið heilt yfir betri aðilinn í leiknum , þá vantaði gæði á síðasta þriðjunginum . Allnokkur færi sem liðið fékk , það besta kom um miðjan fyrri hálfleik þegar Kirsty Linnett átti skalla sem markvörður Everton varði mjög vel . Annars fullt af hálffærum , en ekki nóg til að brjóta ísinn . Það er því ljóst að liðið er komið í virkileg vandræði . Staðan virðist vera þannig að önnur lið hafa styrkt sig og eru einfaldlega komin upp á næsta þrep , en hæstráðendur hjá Liverpool hafa ætlað að stóla á að ungu stelpurnar gætu tekið við keflinu . Það hefur einfaldlega ekki gengið eftir . Vissulega margar efnilegar í hópnum , en það vantar meiri reynslu og einfaldlega meiri gæði . Hver veit nema það verði sér pistill um stöðuna hjá stelpunum okkar fljótlega , ég veit að Maggarnir báðir hafa sterkar skoðanir þar .